
Silaamaaxun Xeyifaare Muhanmadu 
(kisiyen do neemen g'a kanma ) 
Ti Alla Toxon ŋa Neemandaana Hinnaana Ke ni 
digan deppe ya silaamaaxun Xeyifaare Muhanmadu 
kanma (kisiyen do neemen g'a kanma) in w'a toxon 
bangandini a noxon di do a danbe do a debe do a 
yaxu, do a faarannaaxu, ken be a ga xirindi katt'a yi, 
do a nabinyinmaaxun kaawaafiinu, do a sariya, do a 
xonnon sigira a fin di. 
1- A toxo, do a danbe, do debe be a ga 
teeri nan xooro A noxon di 
Silaamaaxun Faaren ŋa, ken ni: Muhanmadu ya, 
Abudullaahi  renme,  ken  ga  ni  Abuduli  mutalibi 
renme,  nan  bogu  Berehima  renme  Sumayila 
bonsonŋen di, kisiyen g'i kanma. 
(Ken  ga  ɲa  moxo  be  ni  ya):  nan  ti  Alla 
Annabiyinme  Berehima  (kisiyen  g'a  kanma)  ya  n 
giri  saaman  ŋuɲe  nan  ri  makka,  a  do  a  kagume 
Haajara  do  a  dibakke(renme  )  Sumayila  n'a  toxo 
banbaadon  di,  a  d'i  filli  taaxundi  makka  ti  Alla 
ɲaamarixannen ŋa (A n dera A n kallanka), bire be 
renme  ke  ga  fonnanqayaaxu  Annabi  Berehima  ri 
makka,  a  do  i  renme  Sumayila  (kisiyen  g'i  filli 
kanma) da  Alikaaba  ka  horomante ke  taga, soron 









[image: ] 
3 
gabo  ka  ke  tattun  ŋa,  makka  xusa  lagari  ɲaana 
Tagefoonun  Kama  Alla  battaanon  jeleŋan  ŋa,  ku 
beenu ga ni xannaano ya hiijun kininden di, soron 
sukke  do  Alla  batiyen  ŋa  do  A  baanaaxunde 
Berehima (kisiyen g'a kanma) killen kanma kaman 
siinan jaatu, 
Ken  falle  guubeyen  (ɲengeye)  ri  ɲaŋi,  araabun 
dunden  ɲanmoxon  xusa  ɲa  xo  duna  debu  kuttun 
ɲanmoxon ŋa ku beenu g'a tatten ŋa, boorin fiinun 
yan  bange  a  noxon  di:  xo  munonun  batte,  do 
renyaxarun  ŋalintan  burunde,  do  yaxarun 
tooɲande,  a  do  gaara  konne,  do  xonji  minne,  do 
sange(jeeniye),  do  yatiimen  naaburen  yigeye,  do 
riban naaburen wutunde... 
Ke dingira do ke taaxe ya di, silaamaaxun Faaren 
ga teeri, Abudallahi renme Muhanmadu, nan bogu 
Berehima renme Sumayila bonsonŋen di(kisiyen g'i 
kanma),  siine  571it,  a  faaba  kara  a  teeriyen  ya 
kaane, a ma xa kara a xaaxu tunmundin ya, a faaba 
tugunne  Abu  Taalibi  d'a  sorogo,  a  bire  waagi 
(yatiime)  ya,  korinte  ya,  a  ɲi  yigene  nan  bire  ti  a 
yinme kittiran gollen ya yi. 
2- Kagun barikanten yaxu barikante 
Bire  be  a  wuyun  ga  ɲi  tanpille  do  siino  karagi 
(25) ya,  a  da yaxare yaxi gelli  makka  yaxarun  ŋa, 
ken  ga  ni  Xuwayilidi  renyaxare Xadiija  ya(Alla ga 
duŋe  bakk'a  maxa),  Alla  d'a  warijaxa  renyaxaru 

4 
naxati  do  renyugu  filla  ya  bakka  Xadiija  yi,  a 
renyugu ku filli tugunnan kara, a do i kagumen do i 
xojen golliɲanlenmaaxun ɲi moxomoxontaaxun do 
xanuyen xenpan ya di, ken yan sigi a kagunyaxare 
Xadiija ga d'a xanu xanuyi xoore ya, a xa d'a xanu 
ken moxo ya di, a ma mung'a yi hari a kallen falle ti 
siina  gabu  ya,  a  ɲi  tanmisen  karini  n'a  taxandi 
Xadiija(Alla ga duŋe bakk'a maxa) menjanyaxarun 
ŋa doronde ya i danŋa, do siroye katta Xadiija ya a 
do a xanuyen tangande danŋa. 
3- Gundonfaarijeyen(wahayu) joppeye 
Faare  Mahanmadu  (kisiyen  do  neemen  g'a 
kanma) ɲi jikku xoore ya kanma gelli Alla n'a taga, 
a dunkonun ɲi a xilli tonŋunta duntenŋe, a ɲi kappa 
i  ya  gollu  xooron  di,  i  ga  ɲi  munan  fiinu  beenu 
kanma a ɲi kun xonno, a ma ɲi kapp'i ya kun di. 
Bire be a wuyun ga kiɲe tannaxate (40) siine ya 
n'a toxo makka ya, Alla d'a sugandi kudo a nan ɲa 
faare ya, Malakanne Jibiriilu (kisiyen g'a kanma) ri 
katt'a yi ti Xuraana soora fana yanqanten joŋaadun 
ŋa, a ya ni Alla Kallanken daalen ŋa: 

 (Xara ti an kaman toxon ŋa, ke be ga tagandi (1) 
 A da seren taga bakka forojonginten di(2) 
 Xara, an kaman ya n daronta (3) 

5 
 A ken be ya, A ga tuyindindi ti xaliben ŋa (4) 
 A da seren tuyindi fo be a ga ma ɲi a tu (5) 
[Fara Jonginten soora: 1-5], 
A xusa ri katt'i kagume Xadiija ya(Alla ga duŋe 
bakk'a maxa) a sondonmen ga sarallene, a da fi ke 
laxami  a  danŋa  a  xusant'a  kiiluntaaxundi,  a  do  a 
daga  katt'i  faabatugunne  renme  Waraqata  ya 
Nawufali renme -ken ɲi a ga nasaaragankaaxu ya, 
na tawuraata do linjiila xara- Xadiija ti a danŋa:  Ee 
in  faabatugunne  renme  (gidanyigo),  an  waaxi  ke 
renyugon terinka, Waraqata ti : Ee in waaxin renme, 
an na mani xa walla? Alla Faaren d'a xibaari fo be a 
ga d'a wari, Waraqata ti a da: 
Ke  ya  ni  Malakanne  (Jibiriilu)  be  Alla  ga  d'a 
yanqandi Muusa kanma, hari in gan  ɲa maxanban 
fade ya sa, hari in gan ɲa birante ya sa bire be an 
dunkon  ga  na  ɲi  a  bagandini,  Alla  Faaren  jaabi 
(kisiyen  do  neemen  g'a  kanma)  :  (ikun  ni  inke 
bagandindaanon  ya  yi ba?),  a  ti: yabo,  nan  saame 
yugo su do an xallen meenen ma ri ganta i ga d'a 
xoni,  an  koota  ke  ga  na  reg'in  ŋa,  ma  in  ga  d'an 
deema deemandi xote ya). 
Makka  noxon  di,  Xuraana  yanqayen  sukke  a 
kanma, Jibiriilu do a ga yanqana nan giri tagefoonun 
kaman  ni,  xo  a  do  faarannaaxun  fatanfansiyun  ga 
riini katt'a yi moxo be. 
A toxo, a ga i soron xilli katta silaamaaxun ŋa, a 

6 
soron  d'a  besenxoni  n'a  gaja,  i  da  naaburen  do 
mareyen koyi a  yi, kuudo a xa na faarannaaxu ke 
toxo non ŋa, a bara ken su ya, i ti a da xo jaman ga ti 
faarun  da  nan  saame:  korotondaana,  gaarante, 
gaaratiifindaana,  i  d'a  liixi,  nan  xenperandangi  a 
fata doronte ke kanma, n'a battaanon (kappallemu) 
xa tooɲa, 
Faaren  toxo  (kisiyen  do  neemen  g'a  kanma) 
makka,  a  ga  xirindini  katta  Alla  yi,  a  ga  hiijun 
sanjaanen sagatana, do araabun me kafu saxanu, a 
do  soron  ɲi  me  genmalenmaaxunu  non  ŋa,  a  na 
silaamaaxun  ballu  i  ya,  a  ma  xani  duna  di 
yinmankaaxu xa fe, a ma kanu kaafa yi, kanda ma ɲi 
a danŋa, tunkanyugo xa ma ɲi, gelli a xirinden fanan 
ŋa a da kaaɲandi xannen gansi, nan ti i nan ri ti fon 
me be i ga ri t'a yi gelli Xuraanan daren ŋa, a toxo 
kundun ŋa a g'i gajanrenmu kaaɲana ti a yi, i be ga 
toŋondini  ti  a  yi  ken  toŋondi  ti  a  yi  sahaabanun 
di(Alla ga duŋe bakk'i kafumanton maxa). 
Makka noxon di, Alla d'a doro ti kaawafi xooron 
ŋa,  i  ya  ni  na  a  wurudunterendi  katta  bayituli 
maqidisi ya, saage nan sege ti a yi katta kanmun ŋa, 
a tuyinten xa ni nan ti Alla ya, A da Annabi Iliyaasa 
do  Isa  wurugi  katta  kanmun  ŋa(kisiyen  g'i  filli 
kanma),  xo  ken  koninten  ga  silaaminun  do 
annasaaranun maxa moxo be. 
Annabi ya (kisiyen do neemen g'a kanma) A da 

sallen ɲaamarixannen raga Alla yi kanmun di, ken 
faayi ke salle be silaaminun g'a sallini kootan di ta 
karago (5), makka noxon ya di -xadi- kaawafi xoore 
tana  ga  kite,  a  ya  ni  xason  booxeyen  ŋa  ma 
fillankappaanon ga d'a wari. 
Xureyisi kaafirinun da killen moxonman su golli 
kuudo  n'a  koppa;  i  xenperankiɲe  feeraburu 
kutunden di a xannemaxa, do soron koronde bakk'a 
yi,  i  xandunxotaaxu  kaawaafiinun  mundunden  di, 
na dudeema ti yahuudiyanun ŋa kuudo i n'i faaba ti 
kaaɲandi  daliilunun  ŋa  ku  beenu  ga  i  deemana 
faaren kutandinlenmaaxun di do soron koppanden 
di bakk'a yi. 
Bire be xureyisi kaafirinun tooɲanden ga sukke 
muuminun  danŋa,  Annabi-kisiyen  do  neemen  g'a 
kanma-  duŋe  i  da  ti  feregoyen  ŋa  katta  habasan 
ŋuɲe, a jaabi i danŋa: tunkanyugu teleŋonte wa no, 
sere  su  nta  toorene  a  banŋe,  tunkanyugu 
annasaaran yan ɲi, jamo filli ferego bakk'i di katta 
habasa,  bire  be  feregaanon  ga  kiɲe  habasa,    i  da 
diinan  koyi  tunka  najaasi  ya,  ke  be  Annabi 
Muhanmadu  d'a  ga  ri(kisiyen  do  neemen  g'a 
kanma); a silaamaaxu a ti: in kuna ti Alla yi, ke do 
Muusa do fo be ga ri, i su bakka fitollinboti baanen 
ya  di,  faaren  soron  tooranden  da  me  batu  a  do  i 
sayibanun da. 
Jama yogo ɲi a ga toŋondi ti a yi me kafuran ŋa, 

kun giri madiina  n'a  xobanlenmaaxu  silaamaaxun 
kanma, do n'a faaba gelli an da yille i deben di, debe 
ke ɲi xilli (yasiriba); a duŋe soron da ku beenu ga 
toxo  i  noxon  di  makka  ti  feregoyen  ŋa  katta 
Annabiyinmen  deben ŋa,  i ferego  na  silaamaaxun 
sanqi  madiina,  ma  ka  ga  maxa  toxo  a  di  ganta 
silaamaaxun ga ro a noxon di. 
Fon falle Annabinyinme(kisiyen do neemen g'a 
kanma)  A  ga  da  siino  tanmi  do  sikko  dangindi 
makka a ga xirindini katta Alla yi, Alla duŋe a da ti 
feregoyen ŋa katta Annabiyinmen deben; a ferego 
(kisiyen do neemen g'a kanma) , a xirinden jokkindi 
katta  Alla  yi,  silaamaaxun  sariyanun  yanqayen xa 
da me batu a noxon di fonne fonne, a da joppa a ga i 
Faarun  do  bataaxun  xeyini  Katta  xabilan 
yinmankon  do  tunkanyugun  ŋa,  a  g'i  xilli  katta 
silaamaaxun ŋa, a ga xirindi ku beenu yogo yan ɲi: 
ruumu  tunkanyugo,  do  furusu  tunkanyugo,  do 
misira tunkanyugo. 
Madiina  noxon  di,  kiyen  nooron  bonne  sarefin 
ɲaŋi, soron xusa kanu, ken gemu Annabi(kisiyen do 
neemen g'a kanma) dibakke Ibiraahima kara (faati) 
koota yi, soron ti: kiye ke nooron bono Ibiraahima 
kallen ya da, Annabi jaabi (kisiyen do neemen g'a 
kanma): 








































































































 
 (An na tu  kiyen  do xason  ŋa,  i  filli  nooron  nta 
bonno sere su kallen da, ma a bireyen da, xa ganta 
kuŋa, i filli na gelli Alla kaawaafiinun ya, Alla ga I 
komon kanundini t'i filli ya)

1

, 
Annabi(kisiyen  do  neemen  g'a  kanma)  gan  ɲi 
gaarante  xirindaana  ya  su,  gansinŋa  a  ɲi  jewono 
katta soron kanunden ŋa t'i gaarakonnen ŋa, a na ti: 
kiye faayi de, a nooron bono in renme ke ya kallen 
da, kammoxo sere be xan  w'in gaarandini. 
Xeyifaaren ŋa (kisiyen do neemen g'a kanma) a 
kaman  d'a  faranfarondi  ti  jikku  tinmanton  ya  yi, 
Alla d'a maxankutu ti I daalen ŋa: 
﴿

























 ﴾ 
 (Mahanmadu anken ŋa, an wa jikku ya kanma a 
xoore ga ni) 
[Xaliben soora:4], 
A xusa ɲa maxankutunte ya ti jikku sire su ya, xo 
tonŋu  do  xalasiye  do  saagoye  a  do  teleŋoyen  do 
xannun  maxafakke  hari  a  d'i  xonnen  naxa,  do 
fonnansiraaxu a wa sadaxinden xanna korinton do 
misigiinon  do  fundunbaarun do  lafinto  danŋa,  do 
nan Saanamaxangillaaxu i kandanden maxa, do nan 
hinn'i  ya, do  na  dumaxayanqand'i danŋa, ma  hari 
 

1

 Musilimu sahiihu (901) 










[image: ] 
10 
sere mukken ɲi riini na Faaren mundu(kisiyen do 
neemen  g'a  kanma)    A  n'a  sayibanun(Alla  duŋe 
bakk'i maxa) tirindi a yi, na faaren toxo i naxa, xa a 
nt'a tuunu, a na ti: ko ni Muhanmadu ya a xa di? 
A  birantaaxu  ɲa  tinmantaaxun  do  wurugiyen 
taagumanse ya a su golliɲanlenmaaxun di: xanan do 
xonne, marentinten do fo laate, xirisen do lemine, 
yugon do yaxare, fonmuumen do kanpinte. 
Bire be Alla ga da diinan tinmandi a danŋa, Faare 
-kisiyen do neeman g'a maxa- a ga da faarannaaxun 
kiɲandi kiɲandinde fataama, a faati n'a wuyun toxo 
tandume  do  siino  sikki  (63)  ya,  tannaxaten  (40) 
siinen  dangi  nabinyinmaaxun  kaane,  do  tanpillen 
do siinon sikki (23) nabinyinme do xeyifaare ya. 
I  firindi  -  kisiyen  do  neeman  g'a  kanma- 
Annabinyinmen debe (madiina) ya yi, a ma naabure 
toxo, xeye xa fe, ganta ti a baxalli xulle ke be ga ɲi 
sette  a  yi,  a  do ŋuɲe  be  a  ga  da ken  ɲa  sadaxa yi 
killen renmun da.

1

 
Soro beenu ga silaamaaxu n'a tonŋundi n'a batu, 
kun jaaten ɲi tagefo gabe ya yi, fo be gan fuŋu kame 
wujune ya ken yan da sareyen hiijun hiiji kafin'a yi, 
ken ɲa saado a ga  faatini xasu sikki (3) me ya, a me 
wa di ke wa kappa a diinan tangeyen do a sanqiyen 
gundonun ŋa, abaatu a sayibanu ku beenu a ga d'i 
 

1

 Buxaari sahiihu (4461) 15/6. 

mara silaamaaxun jikkunun do a taaxaadun kanma, 
i  ɲa  gelli  kappanlen  sirun  ya  yi  teleŋoye  di  do 
dunanballe do kaariye do xannun maxafakke di, a 
do nan kinindi ke diina xoore ke yi i toŋondi t'a yi. 
A sayibanu -Alla ga na duŋe bakk'i kafumanton 
maxa-  beenu  ga  ɲi  i  gan  xooranta  toŋondiye  do 
tuwaaxu di, do golle do xalasiye di, do tonŋunde do 
kininde  do  saagoye  do  fonnansiraaxu  di,  kun  ɲi: 
Abu  Bakkari  tonŋunte  ya,  do  Xattaabi  renme 
Umaru,  do  Affaana  renme  Wusumaana,  do  Aba 
taalibi renme Ali, Alla ga na duŋe bakk'i maxa, i kun 
wa  kappa  sere  fano  beenu  ga  toŋondi  ti  a  yi  n'a 
tonŋundi, i yan ɲa a fallamaxasooxaanon xa yi, ku 
beenu  ga  da  diinan  bandeerin  tinŋa  a  falle, 
Annabinyinmaaxun maxakutonun fo wo fo ma ɲaŋ'i 
da, a ma i xerexere xa ti fo ya na sayibanun kuttun 
toxo, Alla ga na duŋe bakk'i maxa. 
Alla  da  a  kitaaben  tanga  a  do  ke  be  ga  ri,  n'a 
sunnan tanga, do a birantaaxu (siira) do a digaamun 
do a gollu, ti xanne be a ga sefe ti a yi, birantaaxu ma 
tange-biradangan  (tarixu)  muuman  di-  xo  a 
birantaaxu  ke  ga  tange  moxon  be(kisiyen  do 
neeman g'a kanma), ken wara a tange, kan moxo ni 
a ga ɲi xenqene, a ga ɲi yigene, a ga ɲi minni, a ga ɲi 
soyini? 
Kan  moxo  ni  a  ga  ɲi  a  kadunkon 
golliɲanlenmaaxunu a kan noxon di? 

A  moxonun  su  tanganten  safanten  ya  ni  a 
birantaaxun  (siira)  di,  aken  ŋa,  Fataganke  ya  ni, 
Faare ya ni Kamaanaaxun xerexerefiinun fo wo fo 
su nt'a danŋa, a nta marandini du da nafa do toora 
su ya. 
4- A faarannaaxu 
Alla da Muhanmadu xeyi (neeman do kisiyen g'a 
kanma)  fon  falle  fillankappen  do  kaafiraaxun  do 
sakuntaaxun ga da ŋuɲen tattun loogo, sere ma ɲi 
kitene ŋuɲan xotte ke yaaxen kanma ke be ga Alla 
baane  batta,  ganta  ti  kitaabe  dunkon  sara  kuttu 
jaatento, Alla xusa da I faare Muhanmadu (neeman 
do  kisiyen  g'a  kanma)  xeyi;  Annabinyinmun  do 
Faarun tinmandaana ya, A d'a xeyi ti kandeyen do 
tonŋun diinan ya tagefoonun danmon da, kuudo a 
n'a bangandi diinan su kanma, do kuudo a na soron 
bagandi  bakka  munon  do  kaafiraaxun  do 
sakuntaaxun  bitan  binnun  di,  katta  Alla 
baanaaxunden  do  toŋondiyen  nooron  ŋa,  a 
faarannaaxu  ke  ni  Annabiyin  saamanton(neeman 
do  kisiyen  g'i  kanma)  faarannaaxunun 
tinmandaanan ya yi. 
A xirindi katta fo wo fo su ya, Annabinyinmun do 
Faarun ga xirindi katta ken ŋa (neeman do kisiyen 
g'i  kanma):  Nuuhu  do  Ibiraahima  do  Muusa  do 
Suleyimaanu do Dawuda do Isa- gelli toŋondiye nan 
ti  Alla  ya  ni  Tagekamaanen  ŋa,  Tagandaana 

warijaxandaanan  ŋa, Birandaana  Karindaanan  ŋa, 
Tunkanun  Tunkan  ŋa,  A  ken  ya  ni 
Firanyillandaanan ŋa, A ya ni Tunka moxomoxonta 
Hinnaanan  ŋa,  do  nan  ti  Alla  ya  ni  fo  wo  fo  su 
Tagandaanan  ŋa kiteyen di, o ga fo be walla do o ga 
nta  fo be  walla,  fo  wo  fo ya  ga  feti  Alla  ya  ken  ni 
tagefo ya gelli A tagefoonu yogo ya. 
Xo  moxon  be,  a  ga  xirindi  katta  Alla  baane 
batuyen ŋa, do na A tana su batuyen toxo non ŋa,   a 
da  bangandi-bangandinde  xenpa-  nan  ti  Alla  ya  
baane  ya  yi  kappalenma  teyi  A  betiye  di  m'A 
marande di  m'A takande di m'A fiinudeberinde di,  
a da bangandi nan ti Alla ya (A n Senonta)  ma fo 
saara fo ma A saara, duxansi ma ɲaŋ'A danŋa, A nta 
yanqana tagefo su di, A nta natalegankaaxunu a di 
xa. 
A xirindi katta nan toŋondi ti Allan kiitabun ŋa, 
xo Berehima do Mussa kitaabu(kisiyen g'i kanma) 
do tawuraata do  jabuura do linjiila, xo moxon be a 
ga xirindi katta nan toŋondi ti faarun su ya (kisiyen 
g'i  kanma),  a  da  Annabiyin  baane  gaarandinden 
jaate Kaafiraaxun ya ti Annabiyinmun su ya. 
A da soron su nimisiwasa ti Alla hinneyen ŋa, do 
nan ti Alla ya ni Kamaane ke be biisini i waseyen ŋa 
duna, nan ti Alla ya ni Tagekamaanen ŋa Hinnaana 
ga  ni,  A  ya  baane  ya  na  tagefoonun  koroosini 
xiyaama  koota  bire  be  A  ga  n'i  wulli  bakk'i 

xaburanun di, na muuminun tugana i gollun sirun 
kanma ti i men baraaju tanmi (10) ya, do fo burun 
kanma ti i men yangon baane (1), neema siginten 
wa  i  da  laaxara,  i  be  xan  da  kaafiraaxu  na  gollu 
burun golli a w'i muson kitta duna do laaxara di. 
Faare  Mahanmadu  ya  (neeman  do  kisiyen  g'a 
kanma) a faarannaaxu ke noxon di, a ma i xabilan 
wurugi,  a  deben  do  a  yinme  xa  fe,  ken  wara, 
Annabinyinmun ya toxonun nan koŋi Xuraana dare 
ke di siri diinta a toxon ŋa xo Nuuha do Ibraahima 
dı Muusa do İsa kisiyen g'i kanma, a saaxa toxon ma 
koŋi Xuraana di, a kagumun toxonun xa fe, Muusa 
ma  toxon  koŋi  Xuraana  di  ta  gabe  ya,  Mariyamu 
(kisiyen  g'a  kanma)  xa  finkoŋi  tanjikke  do  taanu 
karagi (35) ya. 
Faare  Mahanmadu  ya  (neeman  do  kisiyen  g'a 
kanma) kisinte ni bakka fo wo fo ya ga sariyan do 
haqilen do tagemoxon sooxini, ma jikku siren ya ga 
balla  a  yi;  baawo  Annabinyinmun  ŋa  (kisiyen  g'i 
kanma)  kisinto  ya  ni  fon  di  ke  be  i  g'a  kiɲandini 
bakka Alla yi, baawo xadi- likkintayenmun ya ni ti 
Alla ɲaamarixannun kiɲandinden ŋa katta A komon 
ŋa,  Annabinyinmun  ŋa  Tagekamaanaaxun  do 
Batikaamaanaaxun xerexerefiinun fo wo fo su nta i 
danŋa;  ken  wara,  fatagankon  ya  ni  xo  fatagankon 
kuttun moxo, Alla ga I faarannaaxunun xeyini katt'i 
ya. 

A wa gelli daliilun fo xoren ŋa, (ke be ga koyini) 
nan  ti  faare Muhanmadu  faarannaaxu  ya(neeman 
do kisiyen g'a kanma) wahayun ya nan giri Alla ya, 
(ken ni ya) nan ti a kitanten ya ni-ma lenki koota ke- 
xo  a  ga  ɲi  moxo  be  a  birantaaxun  di,  miliyaari 
silaami xa w'a batta, i w'a sariyan wajabintafiinun 
dunkarana, xo salle do jakka do suume do hiijun do 
ken tana, a ga feti ti yillande do faraaxunde ya. 
5- A nabinyinmaaxun kaawaafiinu do a 
taagumansu do a kandefiinu(daliilunu) 
Alla na I Annabinyinmun yidana ti kaawaafiinun 
ya  ku  beenu  ga  i  nabinyinmaaxun  koyini,  A  wa 
kaaɲandi  daliilunun  do  daliilun  sigindin'i  da  ku 
beenu ga seedene t'i faarannaaxun ŋa, abaatu Alla 
kaawaafiinun  kini  nabinyinme  su  ya  ku  beenu ga 
wasene  haadamarenmun  toŋondiyen  danŋa, 
kaawaafiinun  fo  xooro  beenu  ga  kini 
Annabinyinmun  ŋa,  (kun  ni)  o  nabinyinme 
Muhanmadu  (neeman  do  kisiyen  g'a  kanma) 
kaawaafiinun  ya,  baawo  Alla  da  Xuraana  daren 
kin'a  yi,  aken  ya  ni  kaawafi  toxonten  ŋa 
Annabinyinmun kaawaafiinun di ma sikken koota, 
xo moxon be Alla ga d'a yida ti kaaɲandifi xooron 
ŋa,  faare  Muhanmadu  (neeman  do  kisiyen  g'a 
kanma) kaaɲandifiinun ŋa, i gabon ya ni, i yogonu 
faayi: 
Bitamawaareye  (Wurudun  terende  do 

kanmudun segeye) do xason booxeye, do kanmen 
texeye tan jaatu, fon falle a ga da i kaman xiri kuudo 
A na soron xumaari, i kankooron falle . 
Do yiganden do ji roxonnaanen gabondinden ŋa, 
sara gabon ga  yigene ma i ga minni bakk'a di. 
Do a xibaarinde ti fi manariganka danginton ŋa, 
ku beenu sere su ga ma demu n'i fatanfansiyun tu, 
(ken wa ɲaana) ti Alla xibaarinden ya yi a danŋa, xo 
Annabinyinmu(kisiyen  g'i  kanma)  do  i  soron 
xiisanu, do gidinkappe dunkonun xiisa. 
Do a xibaarinde ti fi manariganka rinton ŋa, ku 
beenu  ga  ma  ɲaŋi  fina,  (ken  wa  ɲaana)  Alla 
xibaarinden ya yi a danŋa, xo yinben xibaaren ŋa, ke 
be ga bakka hijaaji ŋuɲen sere d'a wari ke be ga ɲi 
saame, do soron giilondinde taganden di 
Do Alla ga d'a wasa n'a tanga soron ŋa. 
A do a ɲiinanun tonŋuntaaxu a sayibanun danŋa, 
xo a jaabi i danŋa: 
































































 
 (ma faarisi do ruumu ga ri maxawase xa danŋa, 
m'i filli laxanloxonnaaburun ga ri nafaxe Alla killen 
di). 
Do Alla yidande a da ti Malikiyanun ŋa. 
Do  Annabinyinmu(neeman  do  kisiyen  g'i 
kanma)  i  nimisiwasande  i  soron  danŋa  ti  faare 
Muhanmadu  (neeman  do  kisiyen  g'a  kanma) 

nabinyinmaaxun ŋa, beenu ga nimisiwasandi ti a yi 
i yogo ya ni: Muusa do Dawuda do Suleyimaanu do 
Isa do i tanan ŋa gelli banisirayila Annabinyinmun 
ŋa (neeman do kisiyen g'i kanma). 
(Alla d'a yida) ti haqilen daliilun xa ya, do taali 
katunto beenu kiili kisinton ga duŋen'i danŋa.

1

 
Ku  kaawaafiinu  do  ku  daliilunu  do  ku  haqilan 
taalinu  beenu  faayi,  i  sanqinton  ya  na  Xuraana 
daren  do  Annabi  sunnan  di,  a  kaawaafiinun  nan 
gaba jaatende da, Ben  da  xanu nan  sig'i kanma, a 
nan saage katta Xuraana daren do Annabi sunnan 
do  a  biradangan  (siira)  kitaabun  ŋa,  xibaari 
danqanaaxunten wa di ku kaawaafiinu kanma. 
Ku  kaawafi  xooro  kundu,  i  ga  ntaxa  ɲaŋi, 
gansinŋa faaren gajalenmu (gelli xuresi kaafirinun 
do  yahuudiyanun  do  annasaaranun)  beenu  ga  ɲi 
araabun dunden di, i da waxati feesenten kita; kudo 
n'a gaarandi do na soron gongo bakk'a yi. 
Xuraana daren ŋa, a ya ni kitaabe be, Alla ga d'a 
qeyi katta faare Muhanmadu ya -neeman do kisiyen 
g'a kanma- , Tagefoonun Kaman daalen ya ni, Alla 
da soron do jinnanun kaaɲa nan ti i nan ri t'a me ya 
ma ti soora yi gell'a men ŋa, harisa kaaɲande ke wa 
 

1

 Xo Alla Kallanken daalen ŋa: (Ee soro, i da taalin katu, xa d'a terinka, yenmu 
ku beenu ga Alla tanan xilli, i ra nta silime tagana, har'i ga na me kafu a 
danŋa, silime ken da fo boosi i ya, i ra nta ragan'a yi, muurundaanan do 
muurifon su lanpu) [hiijun soora: 73] 

ta  di  ma  lenki  koota  ke,  Xuraana  daren  ŋa  a  wa 
tirindindu xoora gabo jaabini, soron miliyon jaatun 
ga  laasame  kun  di,  Xuraana  daren  ŋa-xadi-  a 
tanganten ya ni ma lenki ti araabin xanne be a ga 
yanq'a  di,  xotti  baane  ma  bag'a  yi,  a  safanten 
sanqinten ya ni, kitaabi dare kaaɲandan ya ni, a ya 
ni  kitaabun  fo  xoore  be  ga  ri  katta  soron  ŋa,  a  n 
xawa  ti  xaranŋen  ŋa  ma  n'a  wure  xannadiyanten 
xara, a xaranŋen ga na sere be firi do nan toŋondi ti 
a yi, abaatu xeerin su d'a firi, 
Xo  moxo  be,  faare  Muhanmadu    -neeman  do 
kisiyen  g'a  kanma-  a  sunnan  do  a  kandeyen  do  a 
biradangan ŋa, i tanganton ya ni, i gananton ya ni 
nan bogu fillandaana saxiiranton tokkinton maxa,  i 
safanton  ya  ni  ti  araabin  xanne  be  faare 
Muhanmadu ga sefe ti a yi -neeman do kisiyen g'a 
kanma- an tiini xo a birene o naxa, i xannadiyanton 
ya  ni  katta  xannun  fo  gabe  ya,  Xuraana  daren  do 
faare -neeman do kisiyen g'a kanma- sunnan ŋa, i 
filli baane ya ni silaamaaxun kiitun do a sariyanun 
saageran (wutiran ) ŋa. 
6- Sariya be, faare Muhanmadu do a ga ri  
-neeman do kisiyen g'a kanma- 
Sariya be faare Muhanmadu -neeman do kisiyen 
g'a kanma- do a ga ri, ken ni silaamaaxun Sariyan 
ya, a ya ni Allan sariyanun do Allan faarannaaxunun 
tinmaadaadon  ŋa,  a  lasilinun  di,  a  do  Annabiyin 

saamanton sariyanun su yan baana, har'i ga na me 
sooxi i ɲanmoxonun di. 
Tinmantaaxun sariyan  ya  ni, a siren  ni  bire  do 
noqu su danŋa, soron diinan do dunan siroyen w'a 
di, batiyun su kafumandaanan ni ku beenu wajabini 
komon kanma tagefoonun kama Alla da, xo sallen 
do jakka, a wa naabure do kotokotaado do kafo do 
marande do kure do taaxen golliɲanlenmaaxunun 
bangandi i danŋa, fo daganten do fo kabante, do ken 
tana be soron dunan do i laaxaran ga ken mundunu. 
Ke  sariya  wa  soron  diinanun  do  i  foron  do  i 
danbun do i naaburun do i kiilun do i bonsonŋun 
tangana, fasanŋuntafi do siroyen kafumandaana ya 
ni, gongondaana ya ni bakka loxosontafi do toorofi 
su  ya,  a  wa  xirindini  katta  haadamarenmen 
dorontaaxun ŋa, do naxadugankaaxun do teleŋoyen 
ŋa, do xalasiyen do sennaaxun ŋa, do sirondinden 
do xanuyen ŋa, do na xeerin xanu soron da, do na 
foron  tanga,  do  na  faabankaanun  kisi,  (a  da 
haraamu)  na  soron  kanundi  gaaren  kanma,  faare 
Muhanmadu  -neeman do kisiyen g'a kanma- a ɲi a 
ga xenperandangiyen do bonondinden gajanŋa, do 
gaarun  do  xiidimoxo  buren  do  annasaaran 
moodaaxu(nan du kutu bakka duna hooho di, nan 
jonkoye  katta  batiyen  baane  yi),  i  noonun  do  i 
giyanun moxon ma su 
Faare  Mahanmadu  ya  -neeman  do  kisiyen  g'a 

kanma- a da bangandi nan ti Alla da seren doro  -
yigo do yaxare- n'a haqun  tinmanton tang'a da, A 
d'a  ɲa  tirindindiyenme  ya  a  sugandindun  do  a 
gollun do a yillankuppeyun kuttun danŋa, A da golle 
su likken yindi a yi ken g'a yinme toorono ma a g'a 
tananun toorono, A da yigon do yaxaren ɲekkondi 
toŋondiyen do  tirindindiyenmaaxun di, do muson 
do baraaje, ke sariya wa xatayi xerexerente ɲaana 
do  yaxaren  ŋa,  saaxe  do  yaqe  ya,  renyaxare  do 
gidanyaxare ya. 
Sariya  ke  be,  faare  Muhanmadu    -neeman  do 
kisiyen  g'a  kanma-  do  a  ga  ri,  a  ri  ti  haqilen 
tanganden  ya,  do  na  fo  wo  fo  haraamu  ken  g'a 
bonondini  xo  xonji  minne,  silaamaaxun  ŋa  a  da 
diinan  jaate  nooro  ya  yi,  a  ga  haqilen  killen 
xurandin'a  da,  kuudo  seren  na  Alla  batu  sondon 
wallen  do  tuwaaxun  kanma,  silaamaaxun  sariyan 
da haqilen finsaanen wurugi, n'a ɲa likkintayenmun 
jongaadon  ŋa,  n'a  xanmaxawasa bakka gaarun  do 
fillankafifiinun ŋa. 
Silaamaaxun  sariyan  ŋa,  a  wa  tuwaaxu 
kendenten dorono, a wa cuyindini katta tuwaaxun 
jagande be duuraaxunten ga ni bakka yonkin liŋun 
ŋa, a wa xirindini katta faayinden do sinmeyen ŋa 
yonkin di, do taganden di, tuwaaxun jaganden battu 
kendenton ŋa, i do fo nta me sooxini ke be faaren do 
a ga ri -neeman do kisiyen g'a kanma- . 

Seran danbi xerexerente jagande nta sariya ke di 
na  danbe  toxo,  ma  na  soro  fasu  soro  ya,  ayi  ken 
wara,  a  su  ɲekkonten  ya  ni  a  kiitun  noxon  di;  na 
toxo ti soron su yan baana i lasilin di, fasanŋuntaaxu 
nta danbe da danbe kanma, a nta soro xa da soro 
kanma,  ganta  ti  Allan  kanne,  faare  Muhanmadu  -
neeman  do  kisiyen  g'a  kanma-  xibaarindi,  nan  ti 
saarefo  su  ga  di,  a  saarene  tagemoxon  sire  ya 
kanma, sere su nta saarene yangonte ya, ma tanan 
yangon xeyaana ya. 
Silaamaaxun  sariyan  di,  Alla  da 
durasaagen(tuubu)  sariyandi,  a  ya  ni:  seren  na 
durasaaga katta i kaman ŋa do na junuubun ɲanŋen 
wara,  Silaamaaxun  wa  i  kaane  junuubunun 
xenundini,  tuubun  xa  wa  i  kaane  junuubunun 
buruxana,  Kenkuŋa  lafi  nta  xiireyen  nan  ɲaŋi  ti 
seren juumeyun ŋa soron jon di, bawo silaamaaxun 
di  seren  do  Alla  naxan tokkinten  ya  ni,  a  ma jare 
sere  su  nan  ɲa  naxaduganke  ya  an  do  Alla  naxa, 
silaamaaxun wa kabana o na soron ɲa Batifoonu ya, 
ma Alla kappanlenmo ya A Tagekamaanaaxun do A 
Batikaamaanaaxun di. 
Sariya be, faare Muhanmadu -neeman do kisiyen 
g'a  kanma-  do  a  ga  ri,  Sariya  saamante  su 
girindindaana ya ni, na toxo ti silaamaaxun sariya 
be  faare  Muhanmadu    -neeman  do  kisiyen  g'a 
kanma-  do  a  ga  ri  nan  giri  Alla  yi,  ken  ya  ni 

sariyanun  su  fo  lagaren  ŋa  ma  sikken  koota, 
tagefoonun danmon su ya fo ni; ken ya n sigi a ga d'i 
kaanankon girindi, xo moxo be sariya saamanto ku 
ga da me girindi, Alla ya -A n Senonta A n kallanka- 
A nta sariya ragana silaamaaxun sariyan ga fe, A n 
nta diina xa ragana silaamaaxun diinan ga fe, ke be 
faare  Muhanmadu-neeman  do  kisiyen  g'a  kanma- 
do  a  ga  ri,  ben  da  silaamaaxun  tanan  ya  raga 
batikille ya, a nta ragen'a danŋa, be xan da xanu na 
ke sariya kiitun fatanfunsiyun ya  tu, a  n'a  mundu 
kitaabu saxiironto beenu ga silaamaaxun tuyindi. 
An na tu silaamaaxun sariyan minnan(muurifo) 
ŋa-  a  wa  xo  Allan  faarannaaxunun  kafumanton 
minna- a ya ni: tonŋun diinan  nan wurugi ti seren, 
a na  xusa  ɲa  komo xalasinte  ya  tagefoonun kama 
Alla da, a n'a xanmaxawasa bakka  soro ma  yokke 
ma gaarun komaaxun ŋa. 
An na tu silaamaaxun sariyan ŋa, fo sire ya ni bire 
do  noqu  su  danŋa,  fo  xa  nt'a  noxon  di  ke  be  do 
haadamarenmen  nafa  kendenton  ga  me  waalunu, 
baawo yanqafon ya ni nan giri Alla yi, Aken be ga 
soron lafin tu, soron xa  lafinton ya na sariya ya a 
kendente  ga  ni  a  yinme  di,  a  yogo  ga  nta  yogo 
gurujana, hadamaaxun sirondindaana ga ni, sere ga 
nt'a dabarini, ken wara, a ga ɲaana ragefo ya Alla 
maxa, a ga soron kandana katta jomun do kandeyen 
killen ŋa, gell'i ga na kiiti t'a yi su, i fiinun na teleŋo, 

i na kisi me tooɲanden ŋa. 
7- A gajanlenmon sigira a fin di, do i 
seedeye a da 
Sikka nta, nan ti gajanlenmo wa Annabiyinme su 
ya, i g'a xonno nan sig'a xirinden killen di, i ga soron 
koppana bakka toŋondini ti a yi, gajanlenma gabe 
ɲaŋi  Alla Faare Mahanmadu da -neeman do kisiyen 
g'a  kanma-  a  birantaaxun  di,  do  a  kallen  falle, 
abaatu Alla d'a yida i su kafumanton kanma, abaatu 
i  fo  gabe  seedeyen  guuji  -gannin  do  lenki-  nan  ti 
Annabiyinmen  ya  ni,  nan  ti  a  do  Annabiyin 
saamanton xallen me yan ri neeman do kisiyen g'i 
kanma,  nan  ti  xadi  i  wa  tu  nan  ti  a  na  tonŋun  ya 
kanma, xa ganta kuŋa, kabandifi gabo ya na i fo gabe 
kabana toŋondini ti a yi, xo yinmankaaxun xanuye, 
ma nan kanu kafon ŋa, ma naaburen taŋaaaxu ken 
be a g'a kitta t'i sigiran ŋa. 
Alla n nawaari, tagefoonun su Kama 
 
 
 
 
***

